Keywords

Subject of the case

Izrek



Keywords

Prosti pretok kapitala in svoboda plačil – Določbe Pogodbe – Področje uporabe – Nacionalna zakonodaja, ki se nanaša na deleže v kapitalu podjetja, pridobljene izključno kot denarna naložba brez namena vplivati na upravljanje in nadzor podjetja – Vključitev – Neuporaba določb o svobodi ustanavljanja (člen 63 PDEU) (Glej točke od 37 do 39.)

2. Prosti pretok kapitala in svoboda plačil – Omejitve – Davčna zakonodaja – Davek od dohodkov pravnih oseb – Obdavčenje dividend, ki jih razdeli družba rezidentka družbi prejemnici nerezidentki, ki ima v kapitalu družbe, ki razdeli dividende, delež, ki je večji od 10 %, vendar manjši od 20 % – Oprostitev dividend, razdeljenih družbam delničarkam rezidentkam z istovrstno udeležbo – Nedopustnost – Meje – Nevtralizacija učinkov take omejitve prostega pretoka kapitala s konvencijo o izogibanju dvojnega obdavčevanja – Presoja, ki jo opravi nacionalno sodišče (člena 63 PDEU in 65 PDEU) (Glej točke od 52 do 69 in točko 1 izreka.)

3. Prosto gibanje oseb – Svoboda ustanavljanja – Davčna zakonodaja – Davek od dohodkov pravnih oseb – Obdavčenje dividend – Vračilo davka, odtegnjenega pri viru, na dividende, ki jih je razdelila družba rezidentka družbi rezidentki druge države članice pod pogojem, da ima zadnjenavedena družba vsaj 20-odstotni delež nepretrgoma dve leti – Zakasnitev odprave dvojnega obdavčevanja dividend – Nedopustnost – Meje – Nevtralizacija učinkov take omejitve svobode ustanavljanja s konvencijo o izogibanju dvojnega obdavčevanja – Presoja, ki jo opravi nacionalno sodišče (člena 49 PDEU in 54 PDEU) (Glej točke od 70 do 84 in točko 2 izreka.)

Subject of the case

Predmet

Predlog za sprejetje predhodne odločbe – Supremo Tribunal Administrativo – Razlaga členov 63 PDEU in 65 PDEU – Nacionalna zakonodaja, ki za dividende, razdeljene družbam nerezidentkam, določa manj ugodno davčno ureditev, kot je tista, ki velja za dividende, razdeljene družbam rezidentkam – Zahteva po daljšem minimalnem obdobju imetništva delnic in večjem minimalnem deležu za družbe nerezidentke

Izrek

Izrek

1. Člena 63 PDEU in 65 PDEU nasprotujeta zakonodaji države članice, kot je ta iz postopka v glavni stvari, ki družbi, ki je rezidentka druge države članice in ki ima v družbi, ki je rezidentka Portugalske, delež, ki je večji od 10 %, vendar manjši od 20 %, ne omogoča, da bi bila oproščena davka, odtegnjenega pri viru, na dividende, ki jih razdeli družba rezidentka Portugalske, zaradi česar so te dividende ekonomsko dvojno obdavčene, tako dvojno obdavčenje pa je preprečeno, kadar so dividende razdeljene družbam delničarkam, ki so rezidentke Portugalske in katerih udeležba je iste vrste. Kadar se država članica sklicuje na konvencijo o izogibanju dvojnega obdavčevanja, sklenjeno z drugo državo članico, je nacionalno sodišče pristojno, da ugotovi, ali je to konvencijo treba upoštevati, in če jo je, da preveri, ali ta omogoča nevtralizirati učinke omejitve prostega gibanja kapitala.

2. Člena 49 PDEU in 54 PDEU nasprotujeta zakonodaji države članice, kot je ta iz postopka v glavni stvari, ki družbi, ki je rezidentka druge države članice in ima v družbi, ki je rezidentka Portugalske, delež, večji od 20 %, omogoča vračilo davka, odtegnjenega pri viru, na dividende, ki jih razdeli družba rezidentka Portugalske, le če je ta delež neprekinjeno imela dve leti, in tako zakasni odpravo ekonomskega dvojnega obdavčevanja v primerjavi z družbami delničarkami, ki so rezidentke Portugalske in katerih udeležba je iste vrste. Kadar se država članica sklicuje na konvencijo o izogibanju dvojnega obdavčevanja, sklenjeno z drugo državo članico, je nacionalno sodišče pristojno, da ugotovi, ali je to konvencijo treba upoštevati, in če jo je, da preveri, ali ta omogoča nevtralizirati učinke omejitve svobode ustanavljanja.